Magyar-portugál - Guzmics: küzdeni tudásból jelesre vizsgáztunk - mon.hu
Magyar-portugál - Guzmics: küzdeni tudásból jelesre vizsgáztunk
Magyar-portugál – Guzmics: küzdeni tudásból jelesre vizsgáztunk
2017.09.4 09:15
Budapest – Guzmics Richárd szerint jelesre vizsgázott küzdeni tudásból a magyar labdarúgó-válogatott, amely vasárnap este világbajnoki selejtezőn emberhátrányban 1-0-ra kikapott az Európa-bajnok portugál csapattól a Groupama Arénában.
A védő elmondta, hogy a portugálok találatánál elcsúszott a védekezés, de összességében megpróbáltak minden egyes lövésbe belelépni, belecsúszni, amit érzése szerint a közönség is értékelt.
“A játékunk így, hogy tíz emberrel maradtunk, kicsit elmaradt az elvárttól. De az Európa-bajnokkal játszottunk, világklasszis játékosok ellen, és felvettük a versenyt velük. Küzdeni tudásból jelesre vizsgáztunk” – hangsúlyozta Guzmics. Hozzátette, a ráadás perceiben slusszpoén lehetett volna, ha Fiola Attila fejeséből kiegyenlít a házigazda.
A Pepe elleni könyöklésért a 30. percben kiállított Priskin Tamás azt nyilatkozta, az esetnél nem látta, hol van az ellenfél védője. “Nem éreztem, hogy mögöttem lenne, azt hittem, hogy a labdát meg tudom csúsztatni” – hangsúlyozta. Hozzátette, meglepődött a kiállításon. “Sosem szoktam a bírókkal foglalkozni, ha a játékvezető így látta, akkor így látta.”
Kifejtette, gratulált társainak, akik mindent megtettek, ami bennük volt: tíz emberrel is küzdöttek a második félidőben, így kevés helyzetet alakított ki az ellenfél.
“Sajnálom, hogy így alakult, úgy érzem, hogy ebben a meccsben több lett volna” – mondta Priskin.
“A kiállítás előtt az 1-0-ra azt mondtam volna, hogy nem reális eredmény, hiszen egy döntetlent vagy akár egy győzelmet is ki tudtunk volna hozni ebből a mérkőzésből” – értékelt Korhut Mihály. Mint fogalmazott, létszámhátrányban be kellett állniuk védekezni, amit jól megvalósítottak, így a vendégek többször nem tudtak betalálni. “Emberhátrányban voltunk, többet birtokolta a portugál együttes a labdát. Jó csapatról van szó, nem is lehetett volna fejetlenül kitámadni, hiszen akkor benne van, hogy több gólt kapunk. Sajnos volt egy-két elpuskázott helyzetünk is.”
Címkék: Budapest, Guzmics Richárd, Labdarúgás, magyar labdarúgó-válogatott, magyar-portugál, világbajnoki selejtező